**САВРЕМЕНА ФИЛОЗОФСКА АНТРОПОЛОГИЈА (25. март)**

***Скица за предавања и вјежбе***

**Мартин Бубер (1878-1965):**

**Дијалошка антропологија**

**и идеја „међуљудског“ (*das Zwischenmenschliche*)**

* У основи Буберовог схватања задатка философске антропологије је дија­ло­шки приступ проблему човјека. Том задатку философска антропо­ло­гија може да одговари уколико се она схвати као наука о „човјековој цјелосности“, „цјеловитости“ (*der ganze Mensch*), односно као наука о човјеку као цјелини. Философска антропологија је вођена питањима и проблемима посебности човјековог положаја и судбине у свијету као коначног бића, његовог односа према другом човјеку и његовог односа према божанској тајни и вјечности. Човјек узима удјела у обје димензије, он бивствује „између“ коначности и бесконачности. У овом „између“, ко­је постаје готово технички појам Буберове философије човјека, на који каткад указује и метафором „уског гребена“, Бубер види саму бит човје­ка. У сфери „између“ догађа се истински, цјеловити људски живот као „су­с­рет“, „однос“, „дијалог“.
* Антрополошка самосвијет буди се у егзистенцијалним ситу­аци­јама чо­­вјекове безавичајности које изазивају космолошке кризе, тј. губи­так саморазумљивости човјековог положаја у свијету.
* Формативни утицаји на философско-антрополошку мисао Мартина Бу­бера долазе, како из религијске традиције јудаизма и мистицизма, тако и из традиције њемачке философије. Главне философске инспирације долазе од Канта (питања из *Логике*: Шта могу да знам?, Чему смијем да се надам?, Шта треба да радим? и Шта је човјек?), Фојербаха (претеча Буберовог дијалошког принципа: „Појединачан човјек не садржи у себи суштину човјека [...]. Суштина човјека је садржана једино у заједници, у јединству човјека и човјека, јединству које почива на разлици између 'Ја' и 'Ти'“.) и Дилтаја кога Бубер назива „мој учитељ“ (Дилтај формулише разлику између природних и духовних наука као разлику између објашњења и разумијевања, безличног појмовног искуства ствари и личног доживљаја).
* Мартин Бубер усваја антекартезијанску тенденцију Фридриха Хајнриха Јакобија (1743–1810) који је међу првима оспорио примат *Cogitо-*a и сазнајне свијести у људском искуству. Јакобијев став „без Ти Ја је немогуће“, може да слови као гесло Буберове философије човјека као дијалошке антропологије или антропологије међуљудског. Примат Ти у односу на Ја изриче примат непосредног сусрета у односу на сазнање. За разлику од трансценденталног субјекта, дијалошки субјект је ситуиран у сфери сусрета која је конститутивна за његову субјективност: то је сфера између, *Zwischen*. Привилегујући сазнајну релацију као фунда­менталну, ни Кант нити Фојербах нису могли да дају ваљан одговор на питање о човјеку чија интенција мора да буде човјекова цјелосност.
* Буберово дјело *Ја и Ти* (1923) кључно је за разумијевање његове антро­по­логије међуљудског. У овом поетско-философском дјелу изло­же­на је структура човјековог релационог и дијалошког постојања. Ту структуру чини „Ја-Ти“, „Ја-Оно“ и „Ја-вјечно Ти“ однос. Трочлана структура чов­је­кове релационе егзистенције одговара трима Кантовим питањима: етичко **(**„Ја-Ти“**),** сазнајнотеоријско **(**„Ја-Оно“) и религијско („Ја-вјечно Ти“), које скупа упућују на четврто, антрополошко питање, Шта је човјек? Кант није могао одговорити на антрополошко питање, јер сва питања своди на трансцендентално Ја, на идеалистичком субјекти­витету, умјесто да упућује на конкретног појединца, на личност. Питање о човјеку мора да постави емпиријски, а не трансцендентални субјект, ничије ја или општа сазнајна свијест. Кантова прва три питања, уколико их поставља конкретна личност, нису спекулативна, већ егзистенцијална питања, и нису захтјев за философским системом, већ захтјев за човје­ковом цјелосношћу.
* Ја-Оно релација је сазнајна, безлична, монолошка, једнострана, опред­мећујућа субјект-објект релација у којој нема истинског сусрета. Та врста односа доминира, не само у природним наукама и ма којој когнитивној релацији, већ и у људском друштву, нарочито у временима свеопште усамљености и отуђености човјека од другог човјека. За разлику од Ја-Оно релације, Ја-Ти однос је однос узајамности, непо­средности, дијалога, сусрета, какав је и човјеков однос са вјечним Божијим Ти. Човјеков живот у цјелини одређују ове три врсте односа, и ако недостаје само један или ако је један апсолутно доминантан ни човјек није цјелостан или цјеловит.
* Не постоји неко Ја првобитно одво­јено од Ти, нити неко Ти које је првобитно одвојено од Ја. Човјек постаје Ја тек кроз сусрет са Ти. Овај сусрет није посредован никаквим системом симбола, идеја и очекивања. Све што посредује постаје препрека за истински дијалошки сусрет: чак и и институционална пози­ци­ја постаје препрека. Не постоји Ја као такво, већ само у базичној ријечи Ја-Ти. Кад кажем Ти тада сам постао Ја. У овом Ја-Ти односу не значи да осим нечијег конкретног Ти не постоји ништа друго, већ да све друго живи у свјетлости тог Ти. Ја-Ти однос није детерминисан свијетом Онога, јер њихов дијалошки сусрет није у простору и времену, већ су простор и вријеме у сусрету. Ако природу посматрам као Божију творевину Ја је у дијалошком сусрету и може рећи Ти чак и дрвету. То је духовни став у коме је присутно вјечно Ти, као што је сваки Ја-Ти однос обраћање том вјечном Ти. Сусрет са Ти човјека и Ти свијета је и сусрет са вјечним Ти. Ближњи које волим не престају да буду Ти зато што у њима сусрећем више од њих самих, више од онога што они јесу.

 Могућност дијалошког сусрета и односа заснована је на библијској идеји да је човјек *Zelem Elohim*, „слика Божија“.

* У „вољи за односом“, вољи за улажење у дијалог са другошћу као фундаменталној људској тежњи, Бубер види саму човјекову суштину и судбину. У томе се оства­рује човјекова цјеловитост и јединство, али на начин једног „антисистемског сис­тема“ или „отвореног система“.
* У сфери оног „између“ (*Zwischen*) догађа се нешто што се не може наћи нигдје у свијету, догађа се „сусрет“ (*Begegnung*). „Између“ није датост нити нешто што се успоставља једном за свагда, већ подручје које се увијек изнова конституише и у којем се реализује људска суштина. Сфера тога „Између“ је нешто што је и конкретно и ваздушасто, чиме Бубер указује на то да је међуљудски простор немогуће појмовно захватити. Однос између два људска бића је један сасвим нови феномен који је уведен у свијет са појавом човјека. Оно „између човјека и човјека“ човјека чини човјеком. При том се не ради овдје о односу у сфери између као простору човјекове самореализације, већ о простору „сусрета“ човјека са човјеком. Зато тај ваздушасти, али конкретни простор међуљудског не припада ни само Ја нити само Ти. Бубер увијек подсјећа на то да људско Ти лако може да пређе у објективизовано Оно. Стога је оно између описано и као „уски гребен“ којим човјек иде у сусрет другом човјеку, ходајући изнад амбиса.
* О важности Буберове књиге *Ти и Ја*, као и о његовој философији међуљудског најрјечитије је посвједочио Карл Хајм ријечима: „Буберова разлика између Ја-Ти и Ја-Оно односа једно је од пресудних открића нашег доба, његова коперниканска револуција која мора водити европско мишљење ка новом почетку, преко картезијанског доприноса модерној философији“.
* Утицај Буберовог „новог коперниканског обрта“ превазилази границе философије. Руски теоретичар књижевности Михаил Бахтин изузетно га је цијенио, а у његовој *Полифонији романа Достојевског* осјећа се Буберов уплив.

За вјежбе:

1. Буберова критика Макса Шелера
2. Буберова критика Мартина Хајдегера
3. Буберово схватање човјековог Ја у Ја-Ти односу
4. Буберово схватање Ја у Ја-Оно односу
5. Вјечно Ти код Бубера

Користити литературу предложену планом и програмом.

**ДОДАТАК 1**:

ПАРАЛЕЛИЗОВАЊЕ КАНТОВИХ ПИТАЊА *METAPHYSICA SPECIALIS*

ИЗ *ЛОГИКЕ*

И

СТРУКТУРЕ БУБЕРОВЕ ДИЈАЛОШКЕ АНТРОПОЛОГИЈЕ

ИЗ ДЈЕЛА *ТИ И ЈА*

 **ЕМАНУЕЛ** **КАНТ МАРТИН БУБЕР**

1. **Шта могу да знам? 1) ЈА-ОНО**

– епистемологија (философија)

1. **Шта треба да радим? 2) ЈА-ТИ**

– етика

1. **Чему смијем да се надам? 3) ЈА-ВЈЕЧНО ТИ**

 – религија

\*\*\*\*\*

**Шта је човјек? Ко сам ја?**

* Философска антропологија

**ДОДАТАК 2:**

ПАРАЛЕЛИЗОВАЊЕ ДИЛТАЈЕВЕ МЕТОДОЛОГИЈЕ ПРИРОДНИХ И ДУХОВНИХ НАУКА И БУБЕРОВОГ „ОСНОВНОГ ПАРА РИЈЕЧИ“

**ВИЛХЕЛМ ДИЛТАЈ МАРТИН БУБЕР**

1. **Појмовно искуство ствари (*Erfahrung*)**
* **Природне науке (*Naturwissenschaften*) 1) ЈА-ОНО**

**чији је императив објаснити (*Erklären*) ствар**

1. **Доживљај (*Erlebnis*)**
* **духовне науке (*Geisteswissenschaften*), 2) ЈА-ТИ**

**тј. друштвене и хуманистичке науке**

**чији је императив „разумјети“ (*Verstehen*)**